b"\n_START_ARTICLE_\nThriges Kraftcentral\n_START_SECTION_\nHistorie\n_START_PARAGRAPH_\nThrige-fabrikken fik i de f\xc3\xb8rste \xc3\xa5r elektricitet fra et mindre anl\xc3\xa6g med en kedel og en dampmaskine. Men i takt med at fabrikken voksede, steg energibehovet s\xc3\xa5 meget, at man var n\xc3\xb8dsaget til at bygge en ny stor kraftvarmecentral. Den stod f\xc3\xa6rdig i 1916 med en skr\xc3\xa5r\xc3\xb8rskedel, en stalturbine og en B&W-dieselmotor. Allerede i 1923 m\xc3\xa5tte den oprindelige B&W-dieselmotor fra 1916 dog udskiftes med en st\xc3\xb8rre og i 1926 m\xc3\xa5tte den private kraftvarmecentral endnu en gang udvides fordi Thrige overtog en kraftigere turbine med tilh\xc3\xb8rende generator fra Odense Kommunale Elforsyning._NEWLINE_Kraftcentralens kedler og teknik blev l\xc3\xb8bende \xc3\xa6ndret, bl.a. i 1926 med tilf\xc3\xb8jelse af en ekstra kedel til forsyning af de to turbiner samt til dampopvarmning af fabrikshallerne, og under anden verdenskrig hvor olie var en mangelvare m\xc3\xa5tte dele af anl\xc3\xa6gget \xc3\xa6ndres, s\xc3\xa5 der kunne anvendes t\xc3\xb8rv og t\xc3\xb8rvegas. Efter anden verdenskrig im\xc3\xb8des\xc3\xa5 Thriges fabrikker endnu en gang et stigende behov for elektricitet. Man stod derfor overfor valget mellem endnu en udbygning af kraftcentralen med et stort dieselanl\xc3\xa6g, eller i stedet at k\xc3\xb8be elektriciteten fra Odense Kommunale Elforsyning. Man valgte sidstn\xc3\xa6vnte l\xc3\xb8sning, muligvis fordi denne aftale samtidig indebar at Thrige fik mulighed for at levere transformere og andre elektriske komponenter til Odense Kommunale Elforsyning._NEWLINE_Efter omstillingen til modtagelse af el fra den kommunale str\xc3\xb8mforsyning fortsatte Thriges Kraftcentral med varmeproduktion til fabrikken, mens elproduktionen kun blev benyttet til spidslast p\xc3\xa5 fabrikken. Desuden anvendte Thrige fortsat kraftcentralen ved fors\xc3\xb8g og elektriske afleveringspr\xc3\xb8ver med st\xc3\xb8rre elektriske maskiner og transformatorer. Efterh\xc3\xa5nden blev anvendelsen af kraftcentralen dog helt udfaset og den sidste varmemester forlod v\xc3\xa6rkf\xc3\xb8rerkontoret og kraftvarmecentralen i midten 1970'erne. Dog var h\xc3\xb8jsp\xc3\xa6ndingsafbryderne p\xc3\xa5 h\xc3\xb8jsp\xc3\xa6ndingsloftet i bygningen stadig under sp\xc3\xa6nding helt frem til 1996._NEWLINE_Thomas B. Thriges Fond finansierede i 2006 renoveringen af kraftcentralbygningen, klarg\xc3\xb8ring af generatoren samt tilblivelse af en museumsudstilling i bygningen. Efter aftale med bygningens ejer, Byggeselskabet Olav de Linde, har Kraftcentralen s\xc3\xa5ledes siden 2007 fungeret som et filialmuseum under Odense Bys Museer."